Rick Santorum Ranpòte Primè Eta Alabama ak Mississippi
Newt Gingrich vini an 2èm pozisyon; men Mitt Romney ranpòte Eta Awayi ak teritwa Gwàm
Ozetazini, ansyen senatè Eta Pennsilvani, Rick Santorum, ranpòte eleksyon primè ki dewoule nan 2 eta nan sid peyi a: Alabama ak Mississippi. Konsa Misye Santorum konsolide posizyon n kòm yon kandida konsèvatè ki kapab defye rival repibliken ki devan nan kous la, an palan de yon ansyen gouvènè Eta Massachusetts, Mitt Romney. Se avèk yon maj tou mens misye Santorum ranpòte 2 eleksyon primè yo nan Mississippi ak Alabama ke moun konsidere kòm 2 eta konsèvatè. Aprè laprès te anonse se li ki ranpòte 2 kous yo, Rick Santorum te pran lapawòl devan yon gwoup patizan pou l di viktwa sa yo montre li kapab demanti sondaj ki te montre li pa gen chans devan misye Romney. Senatè Santorum di: “Lè a rive pou konsèvatè yo mete tèt yo ansanm. Lè a rive pou n chache garanti ke nou mete tout chans bò kote nou pou n ranpòte eleksyon prezidansyèl la. E pi gwo chans pou n ranpòte eleksyon sa a, se pou n nonmen yon kandida konsèvatè ki kapab fè fas ak Obama, ki kapab tope kòn li avè l nan tout domèn, sou tout kesyon." Ansyen prezidan Chanm dè Reprezantan an, Newt Gingrich, vini an 2èm pozisyon ni nan Alabama, ni nan Mississippi. Li te espere ranpòte omwen youn nan 2 eta sa yo. Malgre sa, li anonse li pral kontinye mennen kanpay, menmsi pawòl ak pale pou l ta kite kous la, pou ranfòse chans Rick Santorum pou l ranpòte nominasyon pati repibliken an, paske lidèchip pati sa a panse ansyen senatè Pennsilvani an ta genyen plis chans pase Mitt Romney pou l bat Prezidan Barack Obama nan mwa novanm nan. Misye Gingrich, li menm tou, te pale ak yon foul patizan aprè anons ofisyèl ki te rekònèt li vini nan 2èm plas nan Alabama ak Mississippi nan eleksyon primè madi a. Newt Gingrich deklare: “Mwen panse nou bezwen yon lidè ki vizyonè; ki pare pou l pale de yon avni ki totalman e kapitalman pi bon; avèk plis travay nèt ale, plis resous enèjetik, yon lidè ki ban nou yon Etazini ki genyen plis sekirite e ki pi puisan.” Kandida ki genyen plis delege jiskala a, Mitt Romney, okipe 3èm plas la nan rezilta primè yo nan Alabama ak Mississipi. Sepandan se li ki ranpòte asanble elektoral ki dewoule ni nan Eta Awayi, ni sou teritwa ameriken Gwàm nan menm jounen madi a.